M E M O R A N D U M 



Predseda vlády SR Robert Fico, ministerka pôdohospodárstva a rozvoja vidieka SR Gabriela Matečná a predseda ZMOS Michal Sýkora (ďalej len partneri), sa v súlade s  princípmi partnerstva deklarovanými a zakotvenými v Partnerskej dohode na roky 2014-2020, dohodli na nasledovnom:


Preambula

Partneri memoranda, ako významní aktéri v oblasti podpory rozvoja vidieka, si s plnou vážnosťou uvedomujú dôležitosť potreby kvalitného nastavenia procesov Programu rozvoja vidieka SR 2014 – 2020, Integrovaného regionálneho operačného programu 2014-2020  a ich následnej implementácie. Chápu ich ako mimoriadne významný spôsob podpory vidieka a vidieckej ekonomiky a prístup LEADER/CLLD ako jedinečný a perspektívny nástroj na udržanie tohto trendu pre budúcnosť. 

Na základe toho:

Článok I.

Vláda SR deklaruje, že v prípade vzniku dodatočných finančných zdrojov počas implementácie Integrovaného regionálneho operačného programu 2014 - 2020 a Programu rozvoja vidieka SR 2014 – 2020 a po priebežnom napĺňaní cieľov oboch programov, ktoré vláda SR prijala a následne po predložení Slovenskou republikou Európska komisia schválila, vytvorí podmienky pre intenzívnejšiu implementáciu stratégií CLLD v objeme až do výšky 60 miliónov Eur.

Článok II.


Ministerstvo pôdohospodárstva a rozvoja vidieka SR deklaruje, že prijme také kroky, aby:
a) boli naplnené strategické ciele Programu rozvoja vidieka SR 2014-2020, najmä tretí strategický cieľ zameraný na dosiahnutie vyváženého územného rozvoja vidieckych hospodárstiev a komunít vrátane vytvárania a udržania pracovných miest; 
b) bola garantovaná výška alokácie určená na čerpanie pre samosprávu v rámci opatrení 7 PRV SR 2014-2020, v objeme stanovenom v čase podpisu tohto memoranda;
c) bol jasne deklarovaný a naplnený harmonogram výziev, ktorý ministerstvo ako riadiaci orgán pravidelne uverejňuje na svojom webovom sídle; 
d) implementácia CLLD prostredníctvom miestnych akčných skupín začala do 30. septembra 2017;
e) verejno-súkromné partnerstvá s hodnotiacou správou z prvého kola výzvy si mohli upraviť svoje CLLD stratégie v zmysle nových podmienok druhého kola výzvy a spájať územia. 
f) predložené projekty samospráv v podopatreniach 7.2 a 7.5 boli vyhodnotené v čo najkratšom čase, najneskôr do 31. augusta 2017;
g) nová výzva pre obce v podopatrení 7.4. bola vyhlásená najneskôr do 31. mája 2017 a bola otvorená v primeranom čase, aspoň do októbra 2017.
h) vecný, časový a finančný rámec implementácie opatrení 7. PRV SR 2014-2020 a  prístupu LEADER/CLLD bol priebežne komunikovaný s predstaviteľmi ZMOS.

Článok III.

Združenie miest a obcí Slovenska deklaruje záväzok:

a) zabezpečiť posun predložených informácií v článku I. a II. obciam a mestám;
b) poskytnúť maximálnu súčinnosť pri príprave dokumentov v článku II.


Článok IV. 

Signatári tohto Memoranda vyhlasujú, že obsah tohto Memoranda v plnej miere podporujú. Toto Memorandum vyjadruje ich vážnu a slobodnú vôľu, vedenú úprimnou snahou naplniť obsah a ciele tohto Memoranda, čo potvrdzujú svojimi podpismi.  
Memorandum je účinné  dňom podpisu oboma zmluvnými stranami a  platí na dobu neurčitú.


Za partnerov :


Predseda vlády SR Robert Fico




Ministerka pôdohospodárstva a rozvoja vidieka SR
Gabriela Matečná

Predseda Združenia miest a obcí Slovenska
Michal Sýkora



V Bratislave, dňa 9. mája 2017
